Kirjastotalo sisältä.
**Raision kirjastotalo** on kesäkuussa 1999 valmistunut Raision kaupunginkirjaston pääkirjasto Vaisaaren kaupunginosassa. Kirjastotalossa on lisäksi auditorio *Martinsali* ja kaupungin johtokeskus. Kirjastotalossa on kolminkertaiset tilat verrattuna Raision vanhaan pääkirjastoon. Raision kirjastotalo on myös Raision kaupunginkirjaston ainoa kirjasto, kun sivukirjasto Petäsmäen kirjasto suljettiin kesällä 2013. Betoniteollisuus ry myönsi kirjastotalolle ja auditoriolle Vuoden 1999 betonirakenne -tunnustuksen.

Kirjastosta järjestettiin yleinen arkkitehtikilpailu, jonka voitti vuonna 1996 työ, jossa värikäs ympäristöstään erottuva kirjasto-auditorio koostuu veistoismaisista massakappaleista. Kirjastotaloa rakennettiin maaliskuusta 1998 kesäkuuhun 1999. Käyttöön rakennus otettiin 29. syyskuuta 1999. Kirjastotalo maksoi 47,3 miljoonaa markkaa, josta kirjaston osuus oli 35 miljoonaa markkaa. Valtionapua kaupunki sai 11 miljoonaa markkaa.

Kirjastossa on muun muassa auditorio, kirjastosaleja, lehtilukusali ja musiikkiosasto, joita yhdistää sisäkatumaisesti aulatila. Rakennuksen eri osien käyttötarkoitukset näkyvät eri väreinä ja materiaaleina sekä sisällä että ulkona. Rakennuksessa on käytetty monipuolisesti erilaisia betonirakenteita. Rakennuksen betonirakenteiset ulkoseinät on rapattu värilaasteilla. Julkisivussa on käytetty lisäksi lasia, sementtikuitulevyä, esipatinoituja sinkkilevyjä ja tervattua, piilukirveellä veistettyä puuta. Rakennusta ympäröi maisema-arkkitehti Ria Ruokosen suunnitelema kivipuutarha istutuksineen.

Kirjastotalon Martinsali-auditoriossa on 250 istumapaikkaa. Auditoriossa järjestetään säännöllisesti muun muassa kirjailijamatineoita, konsertteja sekä teatteri- ja elokuvaesityksiä. Auditorion seinät ovat kaarevat samoin katsomon kaarevana nouseva porrastus.

Kirjastotalon lasiseinään ja sen edustalle valmistui syksyllä 2014 Tiina Vainion suunnittelema julkinen taideteos, *Ajan Rajat*.

Lähteet
-------

1. ↑  Auditorio Martinsali Raision kaupunki.  Arkistoitu 13.1.2018. Viitattu 13.1.2018.
2. 1 2  Raision uusi kirjasto auki keskiviikkona *yle.fi*.  24.9.1999. Yleisradio Oy. Viitattu 9.1.2015.
3. ↑  Kirjaston aukiolot supistuvat sydänkesällä hiukan. (Raision kaupungin tiedotuslehti) *Raisio tiedottaa*, 24.5.2013, nro 3, s. 12. Raisio:  Raision kaupunki. ISSN 2342-0820. Artikkelin verkkoversio. Viitattu 9.1.2015.
4. 1 2 3 4  Koivisto, Maritta: Raision kaupungin kirjasto-auditorio Vuoden betonirakenne 1999 (pdf) Betoniteollisuus ry. Viitattu 9.1.2015. [vanhentunut linkki]
5. ↑  Raision kaupunginkirjasto *vaskikirjastot.fi*. Vaski-kirjastot. Viitattu 9.1.2015.
6. ↑  Vilen, Janica: "Jotain kevyttä ja merellistä".  *Kaupunkiuutiset*, 18.6.2014, 20. vsk, nro 23, s. 13. Raisio:  ML-Mediat Oy. ISSN 2342-3374. Artikkelin verkkoversio. Viitattu 9.1.2015.
7. ↑  Raision julkiset taideteokset *raisio.fi*. Raision kaupunki.  Arkistoitu 12.5.2014. Viitattu 9.1.2015.

Aiheesta muualla
----------------

* Raision kirjastotalo *raisio.fi*. Raision kaupunki.
* Mehtonen, Pentti: *"Kirjasto on kiveä, kuparia ja lasia" Kirjastorakennuksen diskursiivinen määrittyminen Arkkitehti-lehdessä vuosina 1961–2006*. Informaatiotutkimuksen laitos, Pro gradu-tutkielma. Tampereen yliopisto, 2008. Teoksen verkkoversio.
* Setälä, Ritva: Raision kirjaston vuoto korjataan alkuvuonna (ISSN 0356-133X) *ts.fi*.  28.12.2004. Turun Sanomat Oy.